  Анжелика Тихонова корреспондент Ожгар пленэ шедем удмуртъёслэн верамъёсынызы тодматскыны луоз 29-тӥ южтолэзе 20 часын вебинарын.  ожгар пленэ сюрем удмуртъёслэсь но поръёслэсь гожтэм материалъёс сярысь вотэс пыр меӵак эфирын вералоз кылосбур тодосъя кандидат, куара архивъёсты эскерись Виктор Денисов. Со сярысь ивортэ «» газет. Нырысетӥ дунневыл ож дыръя пленэ шедем удмуртъёслэсь но поръёслэсь кырӟан-веранъёссэс, улэм-вылэмзэс гожтыса кельтӥзы Венгриысь, Австриысь но Германиысь тодосчиос. Со гожтэмъёсты удмурт тодосчиос Будапешт, Вена но Берлин архивъёсысь но музейёсысь люказы. Ӵапак соосын тодматскыны луоз та вебинар дыръя. «Венгриысь тодосчи Бернат Мункачи тодэ ваёнъёсаз гожтӥз вал, макем шумпотӥзы пленэ сюремъёс удмурт кылын ваземезлы. Со вакытысь тодосчиослэн ужзылы паймиськод: трос записьёс дасямын. Со нырысетӥ гожтэм удмурт куараос, макем воргоронъёс чын чебер удмурт кылын верасько! Огез 170 пала крезьгурез йыраз возе вылэм. Со военнопленнойёс пӧлысь аслэсьтыз ӵыжы-выжызэ Ипатий Коровинэз шедьтӥз Брангуртысь Ольга Туктарева. Оскеме потэ, мукет пленэ сюремъёслэн но ӵыжы-выжыоосы шедёзы ай. Со зэмос узырлык, асьме зарни шыкысмы», — вераз Москваысь Мадьяр лулчеберетъя центрын ужась Ольга Урасинова. Лекциез учкыны луоз татысь. Солэсь азьвыл пусйиськыны кулэ. Тодэ вайытом, 2-тӥ южтолэзе Москваысь Мадьяр лулчеберетъя центрын ожгар пленэ шедемъёслэн куара гожтэмъёсынызы  «Пленысь берыктэм кырӟанъёс» адӟытон  усьтӥськиз. Брангуртысь Ольга Туктарева отчы нылыныз ӵош вуылӥз. Тегъёс: Лулчеберет Ижкар Удмуртия история удмуртъёс Мерлык  